钦定古今图书集成/理学汇编/文学典/第053卷 > 韦陟〈斌〉
## 钦定古今图书集成/理学汇编/文学典/第053卷 > 韦陟〈斌〉

按《唐书韦安石传》：“安石子陟。陟字殷卿，与弟斌俱秀
敏异常童，安石晚有子，爱之。神龙二年，安石为中书
令，陟甫十岁，授温王府东阁祭酒，朝散大夫。风格方
整，善文辞，书有楷法，一时知名士皆与游。开元中，居
丧，以父不得志殁，乃与斌杜门不出八年，亲友更往
敦晓，乃彊。调为洛阳令。宋璟见陟叹曰：‘盛德懿范，尽
在是矣’。”累除吏部郎中，中书令张九龄引为舍人，与
孙逖、梁涉并司书命，时号得才。迁礼部侍郎。陟于鉴
裁尤长。故事，取人以一日试为高下，陟许自通所工，
先就其能试之，已乃程考，由是无遗材。迁吏部侍郎。
选人多伪集，与正调相冒，陟有风采，擿辨无不伏者。
黜正数百员，铨综号为公平。然任威严，或至詈诘，议
者訾其峻。又自以门品可坐阶三公，居常简贵，视僚
党謷然，其以道谊合，虽后进布衣，与均礼。李林甫恶
其名高，恐逼己，出为襄阳太守。徙河南采访使。以判
官员锡善讯覆，支使韦元甫工书奏，时号“员推、韦状”，
陟皆倚任之。俄袭郇国公，坐事贬守锺离、义阳。后为
河东太守，以失职内怏怏，乃毁廉隅，颇饷谢权幸，欲
自结。天宝十二载，入考华清宫。杨国忠忌其才，谓拾
遗吴豸之曰：“子能发陟罪乎？吾以御史相处。”豸之乃
劾陟馈遗事。国忠又使甥婿韦元志左验，陟惶悸，赂
吉温求救，由是俱得罪。陟贬桂岭尉，坐不行，徙平乐。
会安禄山陷洛阳，弟斌没贼。国忠欲构陟与贼通，密
谕守吏，欲胁陟忧死。州豪杰共说曰：“昔张说被窜，匿
陈氏以免。今若诏书下，谁敢庇公？愿公乘扁舟遁去，
事宁乃出，不亦美乎！”陟慨然曰：“命当尔，其敢逃刑！”因
谢遣，坚卧不出。岁馀，肃宗即位，起为吴郡太守，使者
趣追，未至，会永王兵起，委陟招谕，乃授御史大夫、江
东节度使，与高适来瑱会安州，陟曰：“今中原未平，江
淮骚离，若不齐盟质信，以示四方，知吾等协心戮力，
则无以成功。”乃推瑱为地主，为载书，登坛曰：“淮西节
度使瑱、江东节度使陟、淮南节度使适衔国威命，纠
合三垂，剪除凶慝，好恶同之，毋有异志。有渝此盟，坠
命亡族，罔克生育。皇天后土，祖宗明神，实鉴斯言。”辞
旨慷慨，士皆陨泣。永王败，帝趣陟赴凤翔。初，季广琛
从永王乱，非其本谋，陟表广琛为历阳太守，慰安之。
至是，恐广琛有后变，乃驰往谕诏恩释其疑而后趣
召。帝雅闻陟名，欲倚以相，及是迁延，疑有顾望意，止
除御史大夫。会杜甫论房琯词意迂慢，帝令陟与崔
光远、颜真卿按之。陟奏：“甫言虽狂，不失谏臣体。”帝繇
是疏之。富平人将军王去荣杀其县令，帝将宥之，陟
曰：“昔汉高帝约法，杀人者死。今陛下杀人者生，恐非
所宜。”时朝廷尚新，群臣班殿中，有相吊哭者。帝以陟
不任职，用颜真卿代之，更拜吏部尚书。久之，宗人伐
墓柏，坐不相教，贬绛州刺史，还授太常卿。吕𬤇入辅，
荐为礼部尚书、东宫留守。史思明逼伊、洛，李光弼议
守河阳，陟率东京官属入关避之。诏授吏部尚书，令
就保永乐，以图收复。卒，年六十五，赠荆州大都督。陟
早有名，而为林甫、国忠摈废。及肃宗择相，自谓必得，

“吾道穷于此乎！”性侈纵，喜饰服马，侍儿阉童列左右
常数十。侔于王宫主第。穷治馔羞，择膏腴地艺谷麦，
以鸟羽择米，每食视庖中所弃，其直犹不减万钱。宴
公侯家，虽极水陆，曾不下著。常以五采笺为书记，使
侍妾主之，以裁答受意而已，皆有楷法。陟唯署名，自
谓所书“陟”字若五朵云，时人慕之，号“郇公五云体。”然
家法修整，敕子允就学，夜分视之，见其勤，旦日问安，
色必怡；稍怠，则立堂下不与语。虽家僮数十，然应门
宾客，必允主之。永泰元年，赠尚书左仆射，太常博士
程皓议谥忠孝，颜真卿以为“许国养亲不两立，不当
合二行”为谥。主客员外郎归崇敬亦駮正之。右仆射
郭英乂无学术，卒用太常议云。

斌父为相时，授太子通事舍人。少修整，好文艺，容止
严峭，有大臣体，与陟齐名。开元中，薛王业以女妻之，
迁秘书丞。天宝中，为中书舍人，兼集贤院学士，改太
常少卿。李林甫构韦坚狱，斌以宗累贬巴陵太守，移
临汝。久之，拜银青光禄大夫，列五品。时陟守河东，而
从兄由为右金吾卫将军，縚为太子少师，四第同时
列戟，衣冠罕比者。禄山陷洛阳，斌为贼得署，以黄门
侍郎，忧愤卒。乾元元年，赠秘书监。斌天性质厚，每朝
会，不敢离立笑言。尝大雪，在廷者皆振裾更立，斌不
徙足，雪甚几至靴，亦不失恭。子况，少隐王屋山，孔述
睿称之，及述睿以谏议大夫召，荐况为右拾遗，不拜。
未几，以起居郎召，半岁辄弃官去，徙家龙门。除司封
员外郎，称疾固辞。元和初，授谏议大夫，勉谕到职。数
月乞骸骨，以太子左庶子致仕，卒。况虽世贵，而志冲
远，不为声利所迁，当时重其风操。

按《旧唐书韦安石传》：“陟字殷卿，代为关中著姓人物，
衣冠，奕世荣盛。安石晚有子为并州司马，始生陟及
斌，俱少聪敏，颇异常童。自幼风标整峻，独立不群，安
石尤爱之。神龙二年，安石为中书令，陟始十岁，拜温
王府东阁祭酒，加朝散大夫，累迁秘书太常丞。有文
彩，善隶书，辞人秀士，已游其门矣。开元初，丁父忧，居”
丧过礼，自此杜门不出八年。与弟斌相劝励，探讨典
坟，不舍昼夜。文华当代，俱有盛名。于时才名之士王
维、崔颢、卢象等，常与陟唱和游处。广平宋公见陟叹
曰：“盛德懿范，尽在是矣。”历洛阳令，转吏部郎中。张九
龄一代辞宗，为中书令，引陟为中书舍人，与孙逖、梁
涉对掌文诰，时人以为美谈。后为礼部侍郎，陟好接
后辈，尤鉴于文，虽辞人后生，靡不谙练。曩者主司取
与，皆以一场之善，登科目，不尽其才，陟先责旧，仍令
举人自通所工诗笔，先试一日，知其所长，然后依常
式考覆，片善无遗，美声盈路。后为吏部侍郎，常病选
人冒名接脚，阙员既少，取士良难，正调者被挤，伪集
者冒进。陟刚肠嫉恶，风彩严正，选人疑其有瑕，案声
盘诘，无不首伏，每皆赎得数百员阙，以待淹滞。常谓
所亲曰：“使陟知铨衡一二年，则无人可选矣。”陟门第
豪华，早践清列，侍儿阉阍列侍左右者十数，衣书药
食，咸有典掌，而舆马僮奴势侔于王家主第。自以才
地人物，坐取三公，颇以简贵自处，善诱纳后进，其同
列朝要，视之蔑如也。如道义相知，靡隔贵贱，而布衣
韦带之士，恒虚席倒屣以迎之，时人以此称重。李林
甫忌之，出为襄阳太守，兼本道采访使，又改陈留采
访使，复加银青光禄大夫。天宝中，袭封郇国公，以亲
累贬锺离太守，重贬义阳太守，寻移河东太守，充本
道采访使。十二年入考，在华清宫。右相杨国忠恶其
才望，恐践台衡，乃引河东人吴豸之谓曰：“子能使人
告陟乎？吾以子为御史。”豸之曰：“能。”乃告陟与御史中
丞吉温结托，欲谋陷朝廷，又诱陟侄韦元志证之，陟
坐贬为桂州桂岭尉。未之任，再贬昭州平乐尉。会禄
山反，陷洛阳，陟爱弟斌为贼所得。国忠欲构陟与贼
通，潜令吏卒伺其所居，欲胁之，令陟忧死。其土豪人
劝陟曰：“昔张燕公窜逐，藏于陈氏，以免危亡。诏命傥
来，谁敢申覆？未若轻舟千里，且泛谿洞候，事清徐出，
岂不美也！”陟慨然应之曰：“我积信于国朝，非一代也。
况素所秉心，无负神理，命之合尔，其敢逃刑！燕公之
谋，诚愧厚意，不能从也。”因谢遣之。乃坚卧不动。经岁
馀，潼关失守。肃宗即位于灵武，起为吴郡太守，兼江
南东道采访使。未到郡，肃宗使中官贾游岩手诏追
之。未至凤翔，会江东永王擅起兵，令陟招谕，除御史
大夫，兼江东节度使。陟以季广琛从永王下江，非其
本意，惧罪出奔，未有所适，乃有表请拜广琛为丹阳
太守、兼御史中丞、缘江防御使，以安反侧。因与淮南
节度使高适、淮西节度使来瑱等同至安州。陟谓适、
瑱曰：“今中原未复，江、淮动摇，人心安危，实在兹日。若
不齐盟质信，以示四方，令知三帅协心，万里同力，则
难以集事矣。”陟推瑱为地主，乃为载书，登坛誓众曰：
“淮西节度使、兼御史大夫瑱、江东节度使、御史大夫
陟、淮南节度使御史大夫适等，衔国威命，各镇方隅，
纠合三垂，剪除凶慝，好恶同之，无有异志。有渝此盟坠命亡族。皇天后土，祖宗神明，实鉴斯言。”陟等辞旨
慷慨，血泪俱下，三军感激，莫不陨泣。其后江表树碑，
以记忠烈。无何，有诏令陟赴行在。陟以广琛虽承恩
命，犹且迟回，恐后变生，祸贻于陟，欲往招慰，然后赴
征。乃发使上表，恳言其急。陟驰至历阳，见广琛，且宣
恩旨，劳徕行赏，陟自以私马数匹赐之，安其疑惧，即
日便赴行在，谒见肃宗，肃宗深器之，拜御史大夫。拾
遗杜甫上表论房琯有大臣度，真宰相器，圣朝不容，
辞旨迂诞，肃宗令崔光远与陟及宪部尚书颜真卿
同讯之。陟因入奏曰：“杜甫所论房琯事，虽被贬黜，不
失谏臣大体。”上由此疏之。时朝臣立班，多不整肃，至
有班头相吊哭者，乃罢陟御史大夫，颜真卿代授吏
部尚书。自后任事宠臣，皆后来初用，望风畏忌，道竟
不行。因宗人伐墓柏，坐不能禁。出为绛州刺史。乾元
二年，入为太常卿。吕𬤇再入相，荐为礼部尚书、东京
留守，判尚书省事，兼东京畿观察处置等使。贼史思
明寇逼河、洛，副元帅李光弼议守河阳，令陟率东京
官属入关回避，乃领兵守陕州。有诏迁吏部尚书，留
守如故。令止于永乐，不许至京。候光弼收复河、洛，令
陟依前居守。陟早有台辅之望，间被李林甫、杨国忠
所挤。及中原兵起，天下事殷，陟常自谓负经纬之器，
遭后生腾谤，明主见疑，常郁郁不得志，乃叹曰：“吾道
穷于此乎？有志不伸，得非天命乎？”因遘疾。上元元年
八月，卒于虢州，时年六十五，赠荆州大都督。永泰元
年，诏曰：“竭忠之臣，殁不废命；奉上之节，行固无私。言
念饰终，抑惟𢘆典。故金紫光禄大夫、吏部尚书、兼御
史大夫、充东京留守、兼判留司尚书省事、东京畿观
察处置使上柱国郇国公韦陟，敦敏直方，端严峻整，
弘敷典礼，表正人伦，学冠通儒，文合大雅。顷者询谟
旧德，保釐成周，眷彼郊圻，资其慎固。而凶胡残丑，密
迩河洛，命居陕虢，时俟剪除。才加喉舌之荣，遽婴霜
露之疾。方期克享眉寿，冀其有瘳，奄此殂殁，良深震
悼。昇车而复，以申三襚之恩；在牖加绅，宜崇八座之
宠。可赠尚书左仆射。”太常博士程皓议，谥为“忠孝。”刑
部尚书颜真卿以为：忠则以身许国，见危致命；孝则
晨昏色养，取乐庭闱。不合二行殊高，以成忠孝。主客
员外郎归崇敬又駮之。纷议不已，右仆射郭英乂不
达其体，请从太常之状而奏。陟子允。

斌，景云初，安石为宰辅时，授太子通事舍人。早修整，
尚文艺，容止严厉，有大臣体，与兄陟齐名。开元十七
年，司徒薛王业为女平恩县主求婚，以斌才地，奏配
焉。迁秘书丞。天宝初，转国子司业。徐安贞、王维、崔颢
当代辞人，特为推挹。天宝中，拜中书舍人，兼集贤院
学士。兄陟先为中书舍人，未几，迁礼部侍郎。陟在南
省，斌又掌文诰，改太常少卿。天宝五载，右相李林甫
构陷刑部尚书韦坚，斌以亲累贬巴陵太守，移临安
太守，加银青光禄大夫。斌授五品时，兄陟为河东太
守，堂兄由为右金吾将军，縚为太子少师，四人同列
戟，衣冠之盛，罕有其比。十四载，安禄山反，陷洛阳，斌
为贼所得，伪授黄门侍郎，忧愤而卒。及克复两京，肃
宗乾元元年赠秘书监。安石兄叔夏别有传。

从父兄子抗、从祖兄子巨源。抗弱冠举明经，累迁吏
部郎中，以清谨著称。景云初，为永昌令，不务威刑，而
政令肃一。都辇繁剧，前后为政，宽猛得中，无如抗者。
无几，迁右台御史中丞，人更诣阙请留，不许，因立碑
于通衢，纪其遗惠。开元三年，自左庶子出为益州长
史。四年，入为黄门侍郎。八年，河曲叛胡康待宾拥徒
作乱，诏抗持节慰抚。抗素无武略，不为寇所惮，在路
迟留不敢进，因坠马称疾，竟不至贼所而还。俄以本
官检校鸿胪卿，代王晙为御史大夫，兼按察京畿。时
抗弟拯为万年令，兄弟同领本部，时人荣之。寻以荐
御史非其人，出为安州都督，转蒲州刺史。十一年，入
为大理卿，其年代陆象先为刑部尚书，寻又分掌吏
部选事。十四年卒。抗历职以清俭自守，不务产业，及
终，丧事殆不能给。元宗闻其贫，特令给灵轝，递送还
乡。赠太子少傅，谥曰贞。抗为京畿按察使时，举奉天
尉梁昇卿、新丰尉王倕、金城尉王冰、华原尉王焘为
判官及度支使。其后昇卿等皆名位通显，时人以抗
有知人之鉴。